[4] તમે જીવનકથાઓ અને આત્મકથાઓ ખૂબ વાંચો. તમને ઘણુંબધું નવું વિચારવા મળશે. દરેક જીવનકથા અને આત્મકથામાંથી તમે કાંઈક નવું શીખો. તમે જે શીખો તેનો અમલ પણ કરો. આપત્તિના સમયમાં તે તે વ્યક્તિઓએ ધીરજપૂર્વક કામ કર્યું તેનું વર્ણન કરનારાં પાનાંઓ વારંવાર વાંચો. તમે જે વાંચો છો તેની પર તમારા વિચારો ચાલે છે. તમે જે વિચારો છો તેમાંથી તમારી યાદશક્તિને ખોરાક મળે છે. તમારી યાદશક્તિમાં જેટલી પ્રેરણાત્મક વાતો ઉમેરાતી જાય છે તેટલી તમારી એકલતા તૂટતી જાય છે. તમને વાંચવાની આદત હોવી જોઈએ. વાંચવાનો સમય નક્કી કરી લો. વાંચવું તે એક અનોખો આનંદ છે. વાંચવાની બાબતમાં વધુ ગંભીર અને વધુ જવાબદાર બનો. અક્ષરોની સોબતે વીતનારો સમય તમને સમૃદ્ધ અને સાત્વિક બનાવશે.